[Video] Sanger stort ineen by konsertIn die video word gesien hoe die sanger sy mikrofoon neergooi en dan neerval op die vloer terwyl lede van sy span hom te hulp snel. Foto: Skermskoot uit die video. Die 68-jarige sanger, Meatloaf, het Donderdagaand tydens ŉ vertoning in Alberta, Kanada, ineengestort terwyl hy sy treffer “I’d Do Anything For Love” gesing het. In die video word gesien hoe die sanger sy mikrofoon neergooi en dan neerval op die vloer terwyl lede van sy span hom te hulp snel. “Twee ambulanse en ŉ brandweerwa is op die toneel. Dit lyk nie belowend vir die ou nie,” het ŉ konsertganger op die Northern Alberta Jubilee Auditorium se Facebook-blad gesê. Verskeie konsertgangers het video’s en foto’s op die ouditorium se Facebook-blad geplaas met boodskappe van beterskap. “Ons bid vir jou, word gou gesond!” het nog ŉ aanhanger geskryf. Die sanger het reeds vroeër vandeesweek ŉ konsert in Calgary gekanselleer weens siekte. Dis nie die eerste keer dat dié sanger flou val tydens ŉ konsert nie. Hy sukkel blykbaar al ŉ geruime tyd met asma. Meatloaf se huidige toestand is steeds onbekend.